
_START_ARTICLE_
Toreby (Guldborgsund Kommune)
_START_SECTION_
Nystedbanen
_START_PARAGRAPH_
Toreby fik i 1927 trinbræt på Stubbekøbing-Nykøbing-Nysted Banens strækning Nykøbing-Nysted, som var indviet i 1910. Trinbrættet havde græsperron og læskur af træ. Det lå hvor banen krydsede Gl. Landevej. På et tidspunkt blev der anlagt omfartsvej syd om Gl. Landevej, som så blev lukket ved baneoverskæringen._NEWLINE_Persontrafikken blev indstillet i 1961, godstrafikken i 1966. 1½ km af banens tracé er bevaret som sti mod sydvest fra Gl. Landevej til Møllevej i Flintinge. Her ligger den meget velbevarede Flintinge Station med perronkant og signalmast.
_START_SECTION_
Uddannelse
_START_PARAGRAPH_
Toreby Skole blev i 2013 solgt til Lolland-Falsters største produktionsskole Multicenter Syd, som er et praktisk uddannelsestilbud, baseret på værkstedsundervisning. Nærmeste folkeskole er nu Sundskolen i Sundby._NEWLINE_Børnehuset Toreby er et aldersintegreret kommunalt dagtilbud for børn i alderen 0-6 år. Det har 1 vuggestuegruppe og 2 børnehavegrupper. Børnehuset startede i 1979 og har til huse i den gamle forskole.
_START_SECTION_
Kultur
_START_PARAGRAPH_
Torebyhallen bruges af (TSG), der tilbyder badminton, gymnastik, Roller derby og volleybold, samt fodboldklubben Toreby-Grænge Boldblub. Desuden bruges hallen af Sundskolen og Aktiv Fritid Nykøbing F.